ಕ್ರಿಕೆಟ್ ಪಂದ್ಯಕ್ಕೂ ಮುನ್ನ ಇನ್‍ಸ್ಟಾ ಪೋಸ್ಟ್ – ಆಟಗಾರ್ತಿಗೆ 3 ತಿಂಗಳು ನಿಷೇಧ

ಸಿಡ್ನಿ: ಕ್ರಿಕೆಟ್ ಮೈದಾನದಲ್ಲಿ ಅಸಭ್ಯ ವರ್ತನೆ ತೋರಿದ ಆಟಗಾರರು/ ಆಟಗಾರ್ತಿಯರು ನಿಷೇಧಕ್ಕೆ ಒಳಗಾಗಿರುವುದನ್ನು ನೀವು ಓದಿರಬಹುದು. ಆದರೆ ಆಸ್ಟ್ರೇಲಿಯಾದಲ್ಲಿ ಆಡುವ 11 ಮಂದಿ ಆಟಗಾರ್ತಿಯರ ವಿವರವನ್ನು ಪಂದ್ಯಕ್ಕೂ ಮುನ್ನ ಬಹಿರಂಗ ಪಡಿಸಿದ್ದ ಆಟಗಾರ್ತಿಗೆ 3 ತಿಂಗಳ ನಿಷೇಧ ಹೇರಲಾಗಿದೆ.

ಬಿಗ್ ಬ್ಯಾಷ್ ಲೀಗ್ ಟಿ 20ಯಲ್ಲಿ ಹೋಬಾರ್ಟ್ ತಂಡದ ಕೀಪರ್ ಎಮಿಲಿ ಸ್ಮಿತ್ ಸಿಡ್ನಿ ಥಂಡರ್ ತಂಡದ ವಿರುದ್ಧ ಆಡುತ್ತಿರುವ 11ರ ಬಳಗದ ಆಟಗಾರ್ತಿಯರ ಹೆಸರು ಇರುವ ವಿಡಿಯೋ ಪೋಸ್ಟ್ ಅನ್ನು ಇನ್‍ಸ್ಟಾಗ್ರಾಮ್‍ನಲ್ಲಿ ಪ್ರಕಟಿಸಿದ್ದರು.

ಈ ವಿಚಾರವನ್ನು ಗಂಭೀರವಾಗಿ ಪರಿಗಣಿಸಿದ ಕ್ರಿಕೆಟ್ ಆಸ್ಟ್ರೇಲಿಯಾ ಭ್ರಷ್ಟಾಚಾರ ನಿಯಮ ಉಲ್ಲಂಘಿಸಿದ್ದಕ್ಕೆ 1 ವರ್ಷ ನಿಷೇಧ ಹೇರಿ 9 ತಿಂಗಳ ಶಿಕ್ಷೆಯನ್ನು ಅಮಾನತುಗೊಳಿಸಿದೆ.

ಕ್ರಿಕೆಟ್ ಆಸ್ಟ್ರೇಲಿಯಾದ ಭ್ರಷ್ಟಾಚಾರ ವಿರೋಧಿ ನೀತಿ ಸಂಹಿತೆಯ ಪ್ರಕಾರ ಪಂದ್ಯಕ್ಕೂ ಮುನ್ನ ಆಟಗಾರರ/ ಆಟಗಾರ್ತಿಯರ ಹೆಸರನ್ನು ಅನುಮತಿ ಇಲ್ಲದೇ ಯಾರೂ ಪ್ರಕಟಿಸುವಂತಿಲ್ಲ. ಅಷ್ಟೇ ಅಲ್ಲದೆ ತಂಡದ ಒಳಗಿನ ವಿಚಾರವನ್ನು ಸಾಮಾಜಿಕ ಜಾಲತಾಣ/ ಮಾಧ್ಯಮಗಳಿಗೆ ತಿಳಿಸುವಂತಿಲ್ಲ.

ಪಂದ್ಯಕ್ಕೂ ಮುನ್ನ ತಂಡದ ವಿವರವನ್ನು ಪ್ರಕಟಿಸಿದರೆ ಬೆಟ್ಟಿಂಗ್ ನಡೆಸುವ ಮಂದಿಗೆ ಸಹಾಯವಾಗುತ್ತದೆ. ಹೀಗಾಗಿ ಈ ಪ್ರಕರಣವನ್ನು ಆಸ್ಟ್ರೇಲಿಯಾ ಗಂಭೀರವಾಗಿ ಪರಿಗಣಿಸಿ ಶಿಸ್ತು ಕ್ರಮವನ್ನು ಕೈಗೊಂಡಿದೆ.

3 ತಿಂಗಳು ನಿಷೇಧ ಇರುವ ಪರಿಣಾಮ ಎಮಿಲಿ ಸ್ಮಿತ್ ಈ ವರ್ಷದ ಬಿಗ್ ಬ್ಯಾಷ್ ಟಿ -20ಯಲ್ಲಿ ಆಡುವ ಎಲ್ಲ ಪಂದ್ಯಗಳನ್ನು ಕಳೆದುಕೊಂಡಿದ್ದಾರೆ.